ศุภาลัยเตือนรายเล็กอ่วม
เจอบีบต้องผ่าน&#8216;สวล.&#8217;ก่อนขายดันยักษ์ใหญ่กินรวบตลาด70%
15 ส.ค. 2554

เจอบีบต้องผ่าน‘สวล.’ก่อนขายดันยักษ์ใหญ่กินรวบตลาด70%
ศุภาลัย ชี้ กฎเหล็กเข้มผ่านสิ่งแวดล้อมก่อนขายคอนโด ปิดทางรายเล็กโต ดันบริษัทใหญ่กินรวบเกิน 70%
นายอธิป พีชานนท์ กรรมการผู้จัดการ บริษัท ศุภาลัย เปิดเผยว่า ตลาดอสังหาริมทรัพย์ครึ่งปีหลังมีภาพที่ชัดเจน ผู้ประกอบการรายใหญ่มีทิศทางที่สดใส แต่รายเล็กอาจต้องเผชิญกับความลำบากในการทำตลาด เนื่องจากสัญญามาตรฐานที่บังคับให้โครงการต่างๆ ต้องผ่านการจัดทำรายงานผลกระทบสิ่งแวดล้อม หรืออีไอเอ และมีใบอนุญาตก่อสร้างก่อนจึงจะขายได้
ขณะที่ในความเป็นจริง รายเล็กและรายกลางจำเป็นต้องอาศัยการขายก่อนสร้าง และนำยอดขายเบื้องต้นยื่นขอสินเชื่อก่อสร้างโครงการกับธนาคารต่างๆ ส่วนใหญ่จึงไม่สามารถยื่นขออนุญาตสิ่งแวดล้อม (สวล.) และมีใบอนุญาตก่อสร้างได้ ซึ่งประเด็นดังกล่าวจะยิ่งทำให้ผู้ประกอบการรายใหญ่กลืนกินตลาดที่อยู่อาศัยมากขึ้นไปอีก 
“เราประเมินว่าผู้ประกอบการรายใหญ่ที่อยู่ในตลาดหลักทรัพย์ กินส่วนแบ่งยอดขายที่อยู่อาศัยไปแล้ว 60-70% ของยอดขายทั้งหมดในตลาด และหากพูดถึงเพียง 6 บริษัทยักษ์ใหญ่ที่ติดอันดับต้นๆ ของตลาด ก็กินส่วนแบ่งยอดขายไปมากถึง 60% แล้ว และหากสัญญามาตรฐานยังเข้มเช่นนี้ รายเล็กคงลำบาก” นายอธิป กล่าว
สำหรับสัญญาจะซื้อจะขายที่กรมที่ดินบังคับใช้ให้เป็นมาตรฐานเพื่อดูแลในส่วนของผู้บริโภคนั้น แม้ว่าจะมีการบังคับใช้แล้ว แต่ปัจจุบันผู้ประกอบการหลายรายเลี่ยงด้วยการให้ผู้ซื้อใช้สัญญาจองในช่วงที่โครงการยังไม่ได้รับใบอนุญาต จนเมื่อโครงการได้รับใบอนุญาตแล้วจึงจะเปลี่ยนมาเป็นสัญญามาตรฐานของกรมที่ดิน และขณะนี้ทางสมาคมอาคารชุดไทยยังเตรียมเสนอให้กรมที่ดินปรับปรุงแบบสัญญาจะซื้อจะขายใน 8 ประเด็นสำคัญ
ด้านนายไตรเตชะ ตั้งมติธรรม กรรมการบริหาร บริษัท ศุภาลัย กล่าวว่า ครึ่งปีหลังศุภาลัยเตรียมเปิดตัวโครงการใหม่อีก 13 โครงการ คิดเป็นมูลค่า 1.47 หมื่นล้านบาท แบ่งเป็นแนวราบ 8 โครงการ และคอนโดมิเนียม 5 โครงการ ซึ่งทุกโครงการมีที่ดินในมือแล้ว ส่วนครึ่งปีแรกได้เปิดโครงการใหม่ไปแล้ว 4 โครงการ มูลค่า 7,000 ล้านบาท บริษัทมั่นใจสิ้นปีทำรายได้ตามเป้าหมาย 1.31.4 หมื่นล้านบาท